**Itsemurhien ehkäisykeskus** on keskus, joka tarjoaa tukea ja apua, kuten keskusteluapua, itsemurhaa yrittäneille ja heidän läheisilleen, itsetuhoisuudesta kärsiville sekä itsemurhan tehneiden omaisille. Keskus antaa myös koulutusta itsemurhavaaran tunnistamisessa ja auttamisessa. Suomessa on kaksi itsemurhien ehkäisykeskusta, joista toinen sijaitsee Helsingissä Pasilassa ja toinen Kuopiossa keskustassa. Keskuksiin voivat tulla kaikkien paikkakuntien asukkaat. Keskukset ovat Suomen mielenterveysseuran ylläpitämiä ja sosiaali- ja terveysministeriön rahoittamia.

Keskuksessa asioiminen on maksutonta, ja sinne voi hakeutua ilman lähetettä varaamalla ajan sähköpostitse, puhelimitse tai paikan päällä. Myös terveyden- ja sosiaalihuolto voi ohjata itsetuhoisuudesta kärsiviä asiakkaita keskukseen. Käynneistä ei jää merkintöjä terveystietoihin.

Toiminta perustuu Sveitsissä kehitettyyn malliin. Siihen kuuluu kolme tai neljä tapaamiskertaa asiantuntijan kanssa ja yhteydenpitoa kirjeitse kahden vuoden ajan. Hoito ei sisällä terapiaa.

Asiakkaita pyydetään kertomaan, mitkä kaikki syyt saivat heidät yrittämään itsemurhaa, ja kertomus videoidaan. Seuraavalla kerralla video katsotaan yhdessä ja pyritään pääsemään asiakkaan kanssa selville tekijöistä, jotka vaikuttivat kriisin syntyyn. Kolmannella kerralla tehdään kortti, johon kirjataan suunnitelma pahojen tilanteiden varalle.

Historia
--------

2010-luvulla Suomessa asuvat tekevät itsemurhan useammin kuin ihmiset muissa EU-maissa. Itsemurhayrityksiä on 10 000–50 000 kertaa vuodessa. Vuonna 2016 itsemurhien määrä kasvoi 731:stä 787:ään kuolleeseen. Suomeen haluttiin perustaa matalan kynnyksen toimintaa itsemurhien ehkäisyyn. Ennestään toimiva Mielenterveysseuran Linity-hanke vakiinnutettiin pysyviksi ehkäisykeskuksiksi.

Suomen mielenterveysseura avasi ensimmäiset keskukset Helsinkiin 1. maaliskuuta 2018 (Sos-kriisikeskuksen tiloihin (*Maistraatinportti 4 A*)) ja Kuopioon (Kuopion kriisikeskuksen tiloihin (*Suokatu 27*)).

Lähteet
-------

1. ↑  Itsemurhien ehkäisykeskus Kuopion toimipiste *mielenterveysseurat.fi*. Viitattu 3.6.2018.
2. 1 2 3 4  Helsinkiin itsemurhien ehkäisykeskus – asiakkaksi voi hakeutua ilman lähetettä *mtv.fi*.  1.3.2018.  Arkistoitu 12.6.2018. Viitattu 3.6.2018.
3. 1 2 3 4  Kuopioon avattiin itsemurhien ehkäisykeskus - Viikkosavo *Viikkosavo*.  7.3.2018.  Arkistoitu 12.6.2018. Viitattu 3.6.2018.
4. ↑  Itsemurhien ehkäisykeskuksen toiminta käynnistyy 1.3.2018, tervetuloa Kuopion toimipisteen Avoimien Ovien -päivään 16.3.2018 *www.mielenterveysseurat.fi*.  Arkistoitu 12.6.2018. Viitattu 9.6.2018.
5. 1 2  Asiakasryntäys yllätti uuden itsemurhien ehkäisykeskuksen *Yle Uutiset*.  9.5.2018. Viitattu 3.6.2018.
6. ↑  toimitus: Itsemurhien määrä kasvoi Suomessa – itsemurhia ehkäisevä keskus suunnitteilla *Helsingin Uutiset*.  30.12.2017. Viitattu 3.6.2018.
7. ↑  Airi Pajunen: Tilastokeskus - 6. Itsemurhien määrä väheni selvästi *stat.fi*.  30.12.2016. Tilastokeskus. Viitattu 3.6.2018.
8. ↑  Helsinkiin perustettiin itsemurhien ehkäisykeskus: kuka tahansa saa tulla hakemaan apua – maksutta ja ilman lähetettä *Helsingin Sanomat*.  17.3.2018. Viitattu 9.6.2018.

Aiheesta muualla
----------------

* Itsemurhien ehkäisykeskus (Arkistoitu – Internet Archive) Suomen Mielenterveysseura ry